จีเอ็มกำไรพุ่งพรวด2แสนล้าน ผงาดขึ้นเบอร์1หลังล้มแค่2ปี
จีเอ็ม ผลประกอบการพุ่งพรวดส่งท้ายปี 2554 ตลาดจีนโตเร็ว ตลาดสหรัฐฟื้น แต่ยุโรปยังฟุบหนัก เตรียมลดปรับสมดุลดีมานด์
18 ก.พ. 2555

จีเอ็ม ผลประกอบการพุ่งพรวดส่งท้ายปี 2554 ตลาดจีนโตเร็ว ตลาดสหรัฐฟื้น แต่ยุโรปยังฟุบหนัก เตรียมลดปรับสมดุลดีมานด์ 
เจนเนอรัล มอเตอร์ส (จีเอ็ม) ค่ายรถยนต์เบอร์ 1 ของโลก ประกาศผลประกอบการปีที่แล้ว ทำสถิติผลกำไรเพิ่มขึ้นถึง 62% มาอยู่ที่ 7,600 ล้านเหรียญสหรัฐ (ราว 2.35 แสนล้านบาท) ทั้งๆ ที่เพิ่งจะผ่านการปรับโครงสร้างหลังยื่นล้มละลายมาได้เพียง 2 ปี และต้องขอความช่วยเหลือจากรัฐบาลกลางเป็นมูลค่าถึง 8 หมื่นล้านเหรียญสหรัฐ (ราว 2.46 ล้านล้านบาท)
ผลกำไรดังกล่าวถือว่าเหนือกว่าที่นักวิเคราะห์คาดไว้ โดยการเติบโตของยอดขายดีขึ้นทั้งในตลาดสหรัฐและจีน ทำให้จีเอ็มกลับมาผงาดขึ้นแท่นเป็นค่ายรถยนต์เบอร์ 1 ของโลกได้อีกครั้งแทนโตโยต้า
“ในปีแรกของการเป็นบริษัทสาธารณะ เราเติบโตขึ้นสู่การเป็นที่ 1 จากจุดต่ำสุด เราเดินหน้าสู่ตลาดโลก และวางยุทธศาสตร์การลงทุนในแบรนด์ของเราทั่วโลก” แดน อาเกอร์สัน ประธานและซีอีโอของจีเอ็มระบุในแถลงการณ์
อย่างไรก็ตาม แม้ว่าผลประกอบการทั้งปีของจีเอ็มจะพุ่งขึ้นเหนือความคาดหมาย แต่ทว่าสถานการณ์สำหรับปี 2555 อาจจะไม่สู้ดีนัก โดยเห็นสัญญาณจากผลประกอบการในช่วงไตรมาส 4 ของปี 2554 ที่รายได้ของจีเอ็มค่อนข้างเบาบาง มีรายได้สุทธิอยู่ที่ 500 ล้านเหรียญสหรัฐ (ราว 1.54 หมื่นล้านบาท) เท่านั้น เมื่อเทียบกับปีก่อนหน้า โดยในไตรมาสดังกล่าวจีเอ็มปันผลได้ที่ 39 เซนต์ต่อหุ้นเท่านั้น ต่ำกว่าที่นักวิเคราะห์มองไว้ที่ 41 เซนต์ต่อหุ้น
รายงานระบุว่า จีเอ็มยังคงมีปัญหายอดขายในยุโรปที่กำลังเผชิญภาวะเศรษฐกิจตกต่ำจากวิกฤตหนี้ ตลอดจนยอดขายที่ไม่ดีนักในภูมิภาคละตินอเมริกา ซึ่งยอดขายในยุโรปในช่วงไตรมาสสุดท้ายของปีที่แล้วนั้นติดตัวแดงอยู่ที่ 600 ล้านเหรียญสหรัฐ (ราว 1.84 หมื่นล้านบาท) ซึ่งทำให้จีเอ็มต้องเตรียมลดการผลิตในยุโรปแล้วล่าสุด
“เราจำเป็นต้องสร้างสมดุลระหว่างความต้องการและศักยภาพการผลิตหลังจากที่ความต้องการตกต่ำลง” อาเกอร์สัน กล่าวต่อผู้สื่อข่าว พร้อมกับเปรียบเทียบว่าสถานการณ์ในยุโรปนั้นคล้ายคลึงกับในสหรัฐเมื่อ 3 ปีก่อน ซึ่งเป็นช่วงที่วิกฤตการเงินในสหรัฐกำลังถึงจุดเดือด 
ทั้งนี้ ราคาหุ้นของจีเอ็มปรับขึ้นเกือบ 6% ทันทีหลังการประกาศผลประกอบการโดยพุ่งขึ้นอยู่ที่ 26.42 เหรียญสหรัฐต่อหุ้น
“เราเชื่อมั่นในเครดิตของจีเอ็มที่กำลังดีขึ้น และผลประกอบการของจีเอ็มก็ไม่น่าจะทำให้การปรับขึ้นของระดับการลงทุนของจีเอ็มล่าช้าในปี 2555 นี้” นักวิเคราะห์กองทุนบาร์เคลย์ แคปปิตัล กล่าว